CELEX: 32014R1048
Language: hu
Date: 2014-07-30 00:00:00
Title: A Bizottság 1048/2014/EU felhatalmazáson alapuló rendelete ( 2014. július 30. ) a Menekültügyi, a Migrációs és az Integrációs alapra, valamint a rendőrségi együttműködés, a bűnmegelőzés és a bűnözés elleni küzdelem, valamint a válságkezelés pénzügyi támogatására szolgáló eszközre vonatkozó általános rendelkezések megállapításáról szóló 514/2014/EU európai parlamenti és tanácsi rendelet értelmében a nyilvánosság tájékoztatására és a nyilvánosságra hozatalra, valamint a kedvezményezettek tájékoztatására szolgáló intézkedések megállapításáról

7.10.2014   
            
            
               HU
            
            
               Az Európai Unió Hivatalos Lapja
            
            
               L 291/6
            
         A BIZOTTSÁG 1048/2014/EU FELHATALMAZÁSON ALAPULÓ RENDELETE
   (2014. július 30.)
   a Menekültügyi, a Migrációs és az Integrációs alapra, valamint a rendőrségi együttműködés, a bűnmegelőzés és a bűnözés elleni küzdelem, valamint a válságkezelés pénzügyi támogatására szolgáló eszközre vonatkozó általános rendelkezések megállapításáról szóló 514/2014/EU európai parlamenti és tanácsi rendelet értelmében a nyilvánosság tájékoztatására és a nyilvánosságra hozatalra, valamint a kedvezményezettek tájékoztatására szolgáló intézkedések megállapításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a Menekültügyi, a Migrációs és az Integrációs alapra, valamint a rendőrségi együttműködés, a bűnmegelőzés és a bűnözés elleni küzdelem, valamint a válságkezelés pénzügyi támogatására szolgáló eszközre vonatkozó általános rendelkezések megállapításáról szóló, 2014. április 16-i 514/2014/EU európai parlamenti és tanácsi rendeletre (1) és különösen annak 53. cikke (4) bekezdésére,
   mivel:
   
               (1)
            
            
               Az 514/2014/EU rendelet a Menekültügyi, a Migrációs és az Integrációs alapra, valamint a rendőrségi együttműködés, a bűnmegelőzés, a bűnözés elleni küzdelem és a válságkezelés pénzügyi támogatására szolgáló eszközre vonatkozó általános rendelkezéseket állapít meg.
            
         
               (2)
            
            
               A tapasztalatok azt mutatják, hogy az Európai Unió polgárai nincsenek kellőképpen tisztában azzal, milyen szerepet játszik az Unió a programok finanszírozásában. Ezért helyénvaló részletesen meghatározni, hogy milyen tájékoztatásra és nyilvánosságra vonatkozó intézkedésekre van szükség e kommunikációs és tájékoztatási űr betöltéséhez.
            
         
               (3)
            
            
               Meg kell állapítani a minimális intézkedéseket, melyek szükségesek ahhoz, hogy a lehetséges kedvezményezetteket tájékoztassák az Unió és a tagállamok által közösen nyújtott finanszírozási lehetőségekről. Az átláthatóság érdekében ez majd biztosítja, hogy az esetleges finanszírozási lehetőségekkel kapcsolatos tájékoztatás minden érdekelt félhez eljusson. Az alapok felhasználásának jobb átláthatósága érdekében a kedvezményezettek jegyzékét, a projektek nevét és a projektek számára kiutalt köztámogatások összegét közzé kell tenni.
            
         
               (4)
            
            
               Az e rendeletben előírt intézkedések mielőbbi alkalmazása és a nemzeti programok jóváhagyásával és végrehajtásával kapcsolatos késedelmek elkerülése érdekében e rendeletnek az Európai Unió Hivatalos Lapjában való kihirdetését követő napon kell hatályba lépnie.
            
         
               (5)
            
            
               Mivel az 514/2014/EU rendelet az Egyesült Királyságban és Írországban is alkalmazandó, e rendelet is kötelező e tagállamokra nézve.
            
         
               (6)
            
            
               Dániát sem az 514/2014/EU rendelet, sem e rendelet nem kötelezi,
            
         ELFOGADTA EZT A RENDELETET:
   1. cikk
   A nyilvánosság tájékoztatására és a nyilvánosságra hozatalra vonatkozó tagállami feladatok
   (1)   A tagállam biztosítja, hogy az 514/2014/EU rendelet 53. cikkének (1) bekezdésében szereplő tájékoztató és nyilvánosságot biztosító intézkedéseket különféle kommunikációs formák és módszerek alkalmazása által széles körben terjesszék.
   A tagállam biztosítja, hogy a nemzeti programmal kapcsolatos lényeges elemeket az érintett pénzügyi hozzájárulások részleteivel együtt széles körben terjesszék, valamint hogy azok minden érdekelt fél rendelkezésére álljanak.
   Az 514/2014/EU rendelet 53. cikke (3) bekezdésében említett okok alapján a tagállam azonban határozhat úgy, hogy bizalmasan kezeli a nemzeti programban meghatározott részletes irányítási szabályokat, illetve bármely más, a program végrehajtásával kapcsolatos információt.
   (2)   A tagállam információs eseményeket szervez, melyek során tájékoztatást ad a nemzeti program elindításáról, bemutatja a program eredményeit, valamint az 514/2014/EU rendelet 2. cikkének a) pontjában említett specifikus rendeletek eredményeit.
   Az intézkedések az 514/2014/EU rendelet 53. cikkének (2) bekezdése szerint közzétett listáját legalább évente frissíteni kell.
   Valamennyi tagállam közli a Bizottsággal az 514/2014/EU rendelet 53. cikke (1) bekezdésének a) pontjában szereplő honlap címét.
   2. cikk
   A nyilvánosság tájékoztatására és a nyilvánosságra hozatalra vonatkozó kedvezményezetti feladatok
   (1)   E cikk értelmében a tagállamok biztosítják, hogy a kedvezményezettek is felelősek legyenek a nyilvánosságnak a nemzeti program keretében kapott pénzügyi támogatásról való tájékoztatásáért.
   (2)   A tagállamok biztosítják, hogy a kedvezményezett nagyméretű, állandó jellegű, feltűnő táblát állít fel legkésőbb az alábbi feltételeknek megfelelő bármely projekt elvégzését követő három hónapon belül:
   
               a)
            
            
               a projekthez történő teljes uniós hozzájárulás meghaladja a 100 000 EUR-t; valamint
            
         
               b)
            
            
               a projekt tárgyi eszköz megvásárlásából, infrastruktúra vagy építési projektek finanszírozásából áll.
            
         A táblán fel kell tüntetni a projekt jellegét és elnevezését. A 1049/2014/EU bizottsági végrehajtási rendelet (2) 1. cikkében szereplő információknak (IR embléma) a tábla legalább 25 %-át kell kitölteniük.
   (3)   Amennyiben a projekt nemzeti program keretében nyújtott támogatásban részesül, a tagállamok gondoskodnak arról, hogy a kedvezményezett tájékoztassa a projektben részt vevő személyeket e támogatásról.
   (4)   A projektre vagy nemzeti programra vonatkozó bármely dokumentumban, beleértve a részvételi igazolásokat is, szerepelnie kell arra utaló megállapításnak, hogy a projektet nemzeti program keretében társfinanszírozzák.
   3. cikk
   A potenciális kedvezményezettek tájékoztatására vonatkozó tagállami feladatok
   (1)   A tagállam biztosítja, hogy a potenciális kedvezményezettek hozzáférjenek legalább az alábbiakkal kapcsolatos releváns és aktuális információkhoz (figyelembe véve az elektronikus és más kommunikációs eszközök elérhetőségét):
   
               a)
            
            
               a finanszírozási lehetőségek és az ajánlattételi felhívások kiírása;
            
         
               b)
            
            
               a nemzeti program keretében nyújtott finanszírozásra vonatkozó jogosultsági feltételek;
            
         
               c)
            
            
               a támogatási kérelmek vizsgálati eljárásainak és a vonatkozó határidőknek a leírása;
            
         
               d)
            
            
               a finanszírozandó projektek kiválasztási és támogathatósági kritériumai;
            
         
               e)
            
            
               azok a kapcsolattartók, akik a nemzeti programra vonatkozó információkat közölhetik.
            
         (2)   A tagállam tájékoztatja a potenciális kedvezményezetteket az 514/2014/EU rendelet 53. cikkének (2) bekezdése alapján elérhető kiadványokról.
   4. cikk
   A kedvezményezettek tájékoztatására vonatkozó tagállami feladatok
   A tagállam tájékoztatja a kedvezményezetteket, hogy a finanszírozás elfogadása egyben annak elfogadását is jelenti, hogy a kedvezményezett felkerül az 514/2014/EU rendelet 53. cikkének (2) bekezdése szerint közzétett intézkedési listára.
   5. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.
   
      Ez a rendelet teljes egészében kötelező és közvetlenül alkalmazandó a tagállamokban a Szerződéseknek megfelelően.
      Kelt Brüsszelben, 2014. július 30-án.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 150., 2014.5.20., 112. o.
   
   
      (2)  A Bizottság 1049/2014/EU végrehajtási rendelete a Menekültügyi, a Migrációs és az Integrációs alapra, valamint a rendőrségi együttműködés, a bűnmegelőzés és a bűnözés elleni küzdelem, valamint a válságkezelés pénzügyi támogatására szolgáló eszközre vonatkozó általános rendelkezések megállapításáról szóló, 2014. április 16-i 514/2014/EU európai parlamenti és tanácsi rendelet értelmében a tájékoztatási és nyilvánosságra hozatali intézkedések technikai jellemzőiről (Lásd e Hivatalos Lap 9. oldalát).